KOMISIJOS REGLAMENTAS (EB) Nr. 208/2005
2005 m. vasario 4 d.
iš dalies keičiantis reglamentą (EB) Nr. 466/2001 dėl policiklinių aromatinių angliavandenilių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
pasikonsultavusi su Maisto produktų moksliniu komitetu,
kadangi:
(1)
Komisijos reglamentu (EB) Nr. 466/2001 (2) nustatomi didžiausi leistinos tam tikrų teršalų maisto produktuose, įskaitant kūdikiams ir mažiems vaikams skirtus maisto produktus, koncentracijos dydžiai, kaip aprašyta 1991 m. gegužės 14 d. Komisijos direktyvoje 91/321/EEB dėl mišinių kūdikiams iki 4-6 mėnesių ir mišinių kūdikiams, vyresniems kaip 4 mėnesių (3) ir 1996 m. vasario 16 d. Komisijos direktyvoje 96/5/EB dėl perdirbtų grūdinių maisto produktų ir maisto kūdikiams bei mažiems vaikams (4).
(2)
Kai kurios valstybės narės priėmė didžiausios leistinos policiklinių aromatinių angliavandenilių (PAA) koncentracijos dydžius tam tikruose produktuose. Atsižvelgiant į valstybių narių skirtumus ir iš jų kylantį konkurencijos iškraipymo pavojų, yra būtinos Bendrijos priemonės, kurios, tvirtai laikantis proporcingumo principo, garantuotų rinkos vienovę.
(3)
Maisto produktų mokslinis komitetas savo 2002 m. gruodžio 4 d. nuomonėje padarė išvadą, kad tam tikras PAA skaičius yra genotoksiniai kancerogenai. Laboratorinių tyrimų metu rasti koncentracijos dydžiai, dėl kurių gali išsivystyti auglių prototipai, yra kelis kartus didesni už tuos, kuriuos tikimasi rasti maisto produktuose ir suvartoti. Tačiau, atsižvelgiant į ribos neviršijančių genotoksinių medžiagų sukeliamus padarinius, PAA koncentracijos dydžiai maisto produktuose turėtų būti kiek įmanoma sumažinti.
(4)
Remiantis Maisto produktų mokslinio komiteto teigimu, benzo(a)pirenas, įskaitant benz(a)antraceną, benzo(b)fluoranteną, benzo(j)fluoranteną, benzo(k)fluoranteną, benzo(g,h,i)perileną, chrizotilą, ciklopenta(c,d)pireną, dibenz(a,h)antraceną, dibenzo(a,e)pireną, dibenzo(a,h)pireną, dibenzo(a,i)pireną, dibenzo(a,l)pireną, indeno(1,2,3,-cd)pireną ir 5-metilchrizeną, gali būti naudojamas kaip kancerogeninių PAA paplitimo maisto produktuose ir poveikio jiems rodiklis. Reikėtų atlikti tolesnę šių PAA santykinių kiekių maisto produktuose analizę tam, kad apie tai būtų informuota atliekant tolesnę peržiūrą dėl benzo(a)pireno tolesnio naudojimo kaip rodiklio tinkamumo.
(5)
PAA galima užteršti maisto produktus, juos kaitinant ir džiovinant, kai sudaromos palankios sąlygos tiesioginiam sąlyčiui su degimo produktais. Gaminant maistinius aliejus, pavyzdžiui alyvuogių išspaudų aliejų tiesioginio džiovinimo ant ugnies ir kaitinimo procesų metu, gali susidaryti dideli APP koncentracijos dydžiai. Rafinuojant aliejus benzo(a)pirenas pašalinamas naudojant aktyviąją anglį. Neaišku, ar rafinavimo proceso metu veiksmingai pašalinami visi netinkami PAA. Reikėtų naudoti tokius gamybos ir perdirbimo būdus, kad aliejai pirminiame etape būtų apsaugoti nuo užteršimo PAA.
(6)
Siekiant apsaugoti visuomenės sveikatą, reikia nustatyti didžiausius benzo(a)pireno koncentracijos dydžius tam tikruose maisto produktuose, kurių sudėtyje yra riebalų ir aliejų ir produktuose, kur džiovinimo ar rūkymo procesų metu gali susidaryti aukštas užteršimo lygis. Reikia nustatyti atskirus mažesnius didžiausios leistinos koncentracijos dydžius kūdikiams skirtuose maisto produktuose, kurių yra laikomasi, vykdant griežtą kūdikiams iki 4-6 mėnesių, vyresniems kaip 4 mėnesių, skirtų mišinių, maisto produktų ir perdirbtų grūdinių maisto produktų kūdikiams ir mažiems vaikams gamybos ir įpakavimo kontrolę. Taip pat reikia nustatyti didžiausius leistinos koncentracijos maisto produktuose dydžius, kur aukštas užteršimo lygis gali susidaryti dėl aplinkos užterštumo, ypač žuvyje ir žuvies produktuose, naftai išsiliejus į jūrą.
(7)
Kai kuriuose produktuose, pavyzdžiui džiovintuose vaisiuose ir maisto papilduose, buvo rasta benzo(a)pireno, tačiau turimų duomenų nepakanka, kad būtų nustatyti pagrįsti koncentracijos dydžiai. Reikia atlikti tolesnį tyrimą, kad būtų aiškiai nustatyti pagrįsti koncentracijos dydžiai šiuose maisto produktuose. Kol kas turėtų būti taikomi didžiausi leistinos benzo(a)pireno koncentracijos dydžiai atitinkamose sudedamosiose dalyse, pavyzdžiui maisto papilduose naudojamuose aliejuose ir riebaluose.
(8)
Reikėtų atitinkamai iš dalies pakeisti Reglamentą (EB) Nr. 466/2001.
(9)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo dokumentu Reglamento 466/2001/EEB I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas po 2005 m. balandžio 1 d.
Šis reglamentas netaikomas iki 2005 m. balandžio 1 d. į rinką pateiktiems produktams. Įrodymus apie tai, kada produktai buvo pateikti į rinką, pateikia maisto verslo operatorius.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 4 d.